b'\n_START_ARTICLE_\nVelika nagrada Portugalske 1988\n_START_SECTION_\nKvalifikacije\n_START_PARAGRAPH_\nMcLaren je deveti\xc4\x8d letos dosegel prvo vrsto, tokrat Alain Prost pred Ayrtonom Senno. Ivan Capelli z Marchem se je presenetljivo uvrstil na tretje mesto, do desetega mesta pa so se zvrstili \xc5\xa1e Gerhard Berger, Mauricio Gugelmin, Nigel Mansell, Michele Alboreto, Nelson Piquet, Alessandro Nannini in Derek Warwick.\n_START_SECTION_\nDirka\n_START_PARAGRAPH_\nPrvi \xc5\xa1tart je bil prekinjen, ker je Andreu de Cesarisu ugasnil motor. Drugi \xc5\xa1tart je bil prekinjen, ko se je podobno primerilo Dereku Warwicku, ki ga je nato zadel de Cesaris, v nesre\xc4\x8di pa sta bila udele\xc5\xbeena \xc5\xa1e Luis Perez Sala in Satoru Nakajima. Na veselje portugalskih gledalcev je Senna na tretjem \xc5\xa1tartu povedel, toda \xc5\xbee na za\xc4\x8detku drugega kroga je Alain Prost iz zavetrja \xc5\xbeelel prehiteti Brazilca. Senna je zavil mo\xc4\x8dno proti Prostu in ga prisilil, da je zavil proti zidu, ki lo\xc4\x8duje ciljno-\xc5\xa1tartno ravnino od boksov. Kljub tem Prost ni zaviral in je uspel Senno prehiteti ob zaviranju pred prvim ovinkom. Ta manever Senne je povzri\xc4\x8dil nekaj hude krvi kasneje v McLarnovi gara\xc5\xbei. Prost se je po\xc4\x8dasi oddaljeval od Senne, ki se je ubadal z manj\xc5\xa1imi te\xc5\xbeavami z gorivom._NEWLINE_To je omogo\xc4\x8dilo, da se mu je Capelli pribli\xc5\xbeal, ga v dvaindvajsetem krogu prehitel in se za\xc4\x8del oddaljevati od Senne. Kmalu je Brazilca prehitel tudi Gerhard Berger, nato pa je podobno posku\xc5\xa1al \xc5\xa1e Nigel Mansell z Williamsom, toda bil je hitrej\xc5\xa1i le v ovinkih, na ravnini pa se zaradi \xc5\xa1ibkej\xc5\xa1ega motorja ni mogel pribli\xc5\xbeati Senni. Berger je v lovu za Capellijem postavil najhitrej\xc5\xa1i krog, toda v \xc5\xa1estintridesetem krogu je zletel s proge in odstopil. Odstop je bil posledica ponesre\xc4\x8di spro\xc5\xbeenega gasilnega aparata, zaradi \xc4\x8desar ga je po nogi zalil mrzel ogljikov dioksid in mu je noga zdrsnila s pedala. V petinpetdesetem krogu sta Senna in Mansell ujela za krog zaostalega Jonathana Palmerja. Mansell je \xc5\xbeelel to izkoristiti za prehitevanje Brazilca, toda zadel je v zadek McLarna, tr\xc4\x8dil v ogrado in odstopil. Mauricio Gugelmin, Nelson Piquet, Michele Alboreto, Riccardo Patrese in Thierry Boutsen so se borili za \xc5\xa1esto mesto, toda Patrese in Piquet sta na polovici dirke odstopila. V petinpetdesetem krogu je Senno prehitel Alboreto, v sedeminpetdesetem krogu pa \xc5\xa1e Boutsen in Derek Warwick. Prost je zanesljivo zmagal pred presene\xc4\x8denjem dirke, Capellijem, ki je za zmagovalcem zaostal le 9,5 sekunde. V zadnjem krogu je Alboretu zmanjkalo goriva, \xc4\x8deprav mu je indikator kazal druga\xc4\x8de. Boutsen je tako Italijana prehitel in osvojil svojo peto uvrstitev sezone na stopni\xc4\x8dke, Warwick je bil \xc4\x8detrti, Alboreto peti, Senna pa \xc5\xa1esti.'